קשה ליצור סדרת ספרים לילדים, אשר תצליח לשמר את הצלחתה גם כשהיא מבצעת תפנית עלילתית הממקדת את הסיפור בגיבורים חדשים. מאירה ברנע-גולדברג מצליחה לעשות זאת עם הספר השלישי בסדרת כראמל, שאומנם נקראת על שמו של חתול מדבר ומאוד מיוחד באופן כללי, אך העולם שבו הוא חי ועולמן של הדמויות השונות המרכיבות אותו, משמעותי לעלילה לא פחות.
בשני חלקי הסדרה הראשונים פגשנו את כראמל, אשר הגיע לעולמם של שלושה יתומים, יחד אתו עברו היתומים להתגורר בטירה גדולה ומרווחת ופגשו שורה של דמויות ייחודיות בנוף האנושי, כל אחת מהן בעלת מניירות מיוחדות שהופכות אתה ראויה בהחלט להופיע בספר ילדים על חתול מדבר ועולם דמיוני.
בחלק השלישי של הסדרה, אנו מתרחקים מעט משלושת היתומים ומתחברים לדמות חדשה, ויש, דמות ייחודית בספרות הילדים. מי שעוקב אחר פעילותה של מאירה בפייסבוק יכל לנחש במהירות כי ויש הוא מחווה לבנה. אחרים, קרוב לודאי שיזהו בהדרגה כי המאפיינים השונים של ויש (חזרתיות, התמקדות בנושאים המעניינים אותו, בררנות באוכל ועוד) רלוונטיים גם בעולם אשר קיים מחוף לסדרת ספרי כראמל, ומאפיינים מי שמוגדרים בחברה כאוטיסטים.
הבחירה הנפלאה של מאירה ליצור דמות שובת לב ולהעניק לה מאפיינים מציאותיים, יצרה מצב בו אף כי מדובר בספר שלישי בסדרת הספרים שלה, הוא מרתק ומעניין לא פחות מקודמיו, כשהוא חושף בפני הקוראים הצעירים מורכבות נוספת בעולם בו חיות הדמויות, ועושה זאת בחן רב.
ויש הוא אחיינה של מילה, אשר עובר להתגורר עם כולם בטירה כשאביו אשר אמור להעדר למספר ימים, מאריך את הסידורים אליהם יצא שוב ושוב, ושוב. ויש ניחן, לצד כל המאפיינים הייחודיים שלו, גם בידע כללי נרחב וכישרון לימודי יוצא מן הכלל, אשר ישמשו את כולם בשעת הצורך.
במרכז הספר הנוכחי ניצבות שורת חידות שמחבר ממציא עשיר ומסתורי, פרופסור דה ויל, המתגורר בטירה מבודדת ואחת למספר שנים מגיח עם חידות שנועדו למצוא את הילדים החכמים ביותר. למרבה ההפתעה, גול הוא זה שמצליח פעם אחר פעם, לענות על החידות בהצלחה, עובדה שמפתיעה את כל בני המשפחה, ואת ויש במיוחד. הכישרון הייחודי של גול עשוי להקנות לחבורה כולה ביקור בטירה המסתורית של פרופסור דה ויל ומפגש עמו, אך הדברים שונים מכפי שנדמה להם, לכולם.
גם בספר הנוכחי חוזרות דמויות מעברן של הילדים לבקר. אופי ביקורן של הדמויות הללו הוא עוד נקודה ייחודית בכתיבתה של מאירה, אשר מעניקה להן אפשרות להשתנות ולקבל מאפיינים הסותרים את הדרך בה ראו אותן הגיבורים, והקוראים הצערים, ומעוררת מחשבה על האופן בו אנו תופסים את יכולתנו ויכולתם של אחרים להשתנות.
את הספר מלווים איוריה של קרן מאי מטקלף, אשר על הכריכה עצמה מצויין כי הם קומיקס, הגדרה מדוייקת יותר לטיבם ולאופן בו הם מתחברים לעלילה ומעשירים אותה, כשהם מעניקים לדמוית השונות דמות ויזואלית בעלת מאפיינים הבעתיים ברורים, המקלים על הקוראים הצעירים לתפוס משהו ממהותה.
מי שקראו ואהבו את שני החלקים הראשונים בסדרה, יימצאו בחלק השלישי שלה המשך מרתק לא פחות. אחרים ייטיבו אם יקראו את שני החלקים הראשונים אשר שוטחים את עולמם של הדמויות ומעניקים הקשרים ברורים לכל הדמויות והמאורעות בספר הנוכחי. אנחנו ממליצים בחום לקרוא את הספר הנוכחי.